KOMMISSIONENS FORORDNING (EF) Nr. 2915/95 af 18. december 1995 om ændring af forordning (EF) nr. 1222/94 om fastsættelse af fælles gennemførelsesregler for ordningen for ydelse af eksportrestitutioner og om fastlæggelse af kriterierne for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag II

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (1), særlig artikel 8, stk. 3, første afsnit, og

ud fra følgende betragtninger:

Kommissionens forordning (EF) nr. 1222/94 af 30. maj 1994 om fastsættelse af fælles gennemførelsesregler for ordningen for ydelse af eksportrestitutioner og om fastlæggelse af kriterierne for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag II (2), senest ændret ved forordning (EF) nr. 2699/95 (3), bør tilpasses som følge af ophævelsen af visse forordninger om fastsættelse af importafgifterne som følge af ikrafttrædelsen af de aftaler, der blev indgået under Uruguay-runden; de omregningskoefficienter, der skal anvendes, bør derfor anføres i et nyt bilag;

i artikel 11 i den landbrugsaftale, der er knyttet som bilag til aftalen om oprettelse af verdenshandelsorganisationen (WTO), er det fastsat, at eksportrestitutionerne for landbrugsprodukter, der er iblandet varer uden for traktatens bilag II, ikke kan overstige den restitution, der skulle ydes for disse produkter, når de udføres i uændret stand;

for de i forordning (EF) nr. 1222/94, artikel 3, stk. 1, litra b), omhandlede forarbejdede landbrugsprodukter bør der fastsættes koefficienter for fastlæggelsen af restitutionen for disse produkter, og det bør fastsættes, at restitutionsbeløbene pr. 100 kg af disse anvendte produkter offentliggøres;

i henhold til forordning (EF) nr. 1222/94, artikel 3, stk. 2, kan mængderne af de anvendte landbrugsprodukter registreres; erfaringen viser dog, at flere virksomheder undlader at meddele ændringer i de anvendte mængder eller meddele indstillelsen af deres forarbejdning til varer; det bør derfor fastsættes, at disse registreringer bekræftes en gang om året;

Rådets forordning (EF) nr. 3290/94 (4) ændrede bestemmelserne for samhandelen i hver af de forordninger, der er omhandlet i artikel 1 i forordning (EF) nr. 1222/94; forudfastsættelsen af restitutionerne er nu kun fakultativ for udførsler af visse landbrugsvarer i form af varer uden for traktatens bilag II; gennemførelsesbestemmelserne skal vedtages efter proceduren i artikel 16 i forordning (EF) nr. 3448/93;

ved fremstilling af varer, der både er omhandlet i bilag D til forordning (EF) nr. 1222/94 og i bilaget til Kommissionens forordning (EØF) nr. 1722/93 (5), senest ændret ved forordning (EF) nr. 1516/95 (6), er den anvendte stivelses oprindelse ukendt; der kan være ydet produktionsrestitution for stivelsen; i forbindelse med disse varer kan der derfor ikke ydes eksportrestitution for stivelsen;

forvaltningen af de restitutionsbeløb, der i et regnskabsår kan ydes for udførsel af visse landbrugsprodukter i form af varer uden for traktatens bilag II, kan føre til fastsættelsen af forskellige restitutionssatser for udførslen, alt efter om dagens restitutionssats anvendes, eller restitutionssatsen forudfastsættes på grundlag af den forventede udvikling på Fællesskabets marked og verdensmarkedet;

det kan bl.a. blive nødvendigt at suspendere forudfastsættelsen af restitutionerne, indtil der kan foreslås forvaltningskomitéen foranstaltninger til udtalelse; med henblik herpå bør den maksimumsperiode, i hvilken Kommissionen kan suspendere forudfastsættelsen, sættes til fem arbejdsdage;

der bør foretages præciseringer vedrørende erklæringen om de anvendte produkter;

foranstaltningerne i denne forordning er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handelen med Forarbejdede Landbrugsprodukter uden for bilag II -

UDSTEDT FØLGENDE FORORDNING:

Artikel 1

I forordning (EF) nr. 1222/94 foretages følgende ændringer:

1) I artikel 1, stk. 2, affattes libra b) således:

»b) valle under KN-koderne 0404 10 48 til 0404 10 62, ikke koncentreret, også frossen, ligestilles med vallepulver som anført i bilag A (PG 1)«.

2) I artikel 1, stk. 2, litra c), affattes sidste afsnit således:

»ligestilles med skummetmælkspulver som anført i bilag A (PG 2)«.

3) I artikel 1, stk. 2, litra d), affattes sidste afsnit således:

»ligestilles med sødmælkspulver som anført i bilag A (PG 3)«.

4) I artikel 1, stk. 2, litra e), affattes sidste afsnit således:

»ligestilles med smør som anført i bilag A (PG 6)«.

5) I artikel 1, stk. 2, litra f), samt i artikel 1, stk. 3, affattes nr. i) og ii) således:

» i) med skummetmælkspulver som anført i bilag A (PG 2), for så vidt angår den del af produktets tørstof, som ikke er mælkefedt«

og

»ii) med smør som anført i bilag A (PG 6), for så vidt angår produktets mælkefedtandel«.

6) Artikel 3, stk. 1, litra b), næstsidste afsnit, affattes således:

»mængden er lig med den til fremstilling af den udførte vare faktisk anvendte mængde, omregnet til en mængde basisprodukt ved hjælp af koefficienterne i bilag E.«

7) I artikel 3, stk. 2, indsættes følgende afsnit inden sidste afsnit:

»Undtagen ved formel tilladelse fra den kompetente myndighed skal de fastsatte produktmængder bekræftes mindst en gang om året.«

8) I artikel 4, stk. 1, ændres henvisningerne til artikel 13, stk. 2, i forordning (EØF) nr. 1766/92 til henvisninger til artikel 13, stk. 3, i samme forordning.

9) I artikel 4, stk. 2, indsættes følgende litra d) og e):

»d) på den ene side den forventede udvikling i udgifterne og på den anden side udviklingen i priserne i Fællesskabet og på verdensmarkedet.

e) overholdelse af begrænsninger fastsat i aftaler indgået i overensstemmelse med traktatens artikel 228.«

10) I artikel 4, stk. 5, erstattes litra b) med følgende:

»b) Når det i litra a) omtalte bevis ikke fremlægges, gælder for varen en nedsat sats; idet der tages hensyn til produktionsrestitutionen i overensstemmelse med forordning (EØF) nr. 1722/93 eller forordning (EØF) nr. 1010/86 for det anvendte basisprodukt i den for varen antagne produktionsperiode. De således fremkomne satser skal fastsættes i overensstemmelse med fremgangsmåden angivet i stk. 1«.

11) I artikel 4 indsættes som stk. 9:

»9. Restitution kan være forskellig, afhængigt af om den er forudfastsat i henhold til artikel 6 eller ej.«

12) Artikel 5, stk. 2, tredje afsnit, affattes således:

»Den i henhold til bestemmelserne i andet afsnit beregnede restitutionssats tilpasses efter de samme regler, som gælder for forudfastsættelse af restitutioner for de basisprodukter, der udføres i uforarbejdet stand, dog med anvendelse af de omregningskoefficienter, der er fastsat i bilag E, for så vidt angår produkter forarbejdet på basis af korn.

For mel, gryn og groft mel af blød hvede skal forhøjelsen gældende for blød hvede anvendes med koefficienten 1,23; for gryn og groft mel af hård hvede anvendes forhøjelsen for hård hvede med koefficienten 1,42; for rugmel anvendes forhøjelsen for rug med koefficienten 1,37.«

13) Artikel 5, stk. 3, andet afsnit, affattes således:

»I yderste nødstilfælde kan Kommissionen efter gennemgang af situationen på grundlag af alle de oplysninger, den råder over, træffe beslutning om at suspendere forudfastsættelsen i højst fem arbejdsdage.«

14) Artikel 7, stk. 3, første punktum, affattes således:

»Stk. 1 og 2 anvendes ikke på de mængder landbrugsprodukter, der er fastlagt i medfør af bilag C, bortset fra:«.

15) I artikel 7, stk. 3, indsættes følgende led og afsnit:

»- Plato-graden af øl henhørende under KN-kode 2203

- de mængder umaltet byg, som de kompetente myndigheder har accepteret.

Varebeskrivelsen i udførselsangivelsen og restitutionsansøgningen for varer som anført i bilag C skal være i overensstemmelse med nomenklaturen i dette bilag.«

16) Den følgende artikel 8a indsættes:

»Artikel 8a

Kommissionen vedtager nærværende forordning som følge af ændringer i det Kombinerede Nomenklatur og vedtager nærværende bilag B for at bibeholde overensstemmelse med de respektive bilag til forordningerne nævnt i artikel 1 (1).«

17) I bilag A affattes beskrivelsen af produkterne henhørende under KN-koderne ex 0402 10 19, ex 0402 21 19 og ex 0404 10 således:

>TABELPOSITION>

18) Bilag B affattes som angivet i bilag I til nærværende forordning.

19) I bilag D udgår linjerne vedrørende KN-koderne 3505 10 10 til 3913 90 90.

20) Som bilag E indsættes bilag II til nærværende forordning.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. januar 1996.

Artikel 1, stk. 6, 12 og 20, anvendes dog fra den 1. april 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. december 1995.

På Kommissionens vegne

Martin BANGEMANN

Medlem af Kommissionen

(1) EFT nr. L 318 af 20. 12. 1993, s. 18.

(2) EFT nr. L 136 af 31. 5. 1994, s. 5.

(3) EFT nr. L 280 af 23. 11. 1995, s. 22.

(4) EFT nr. L 349 af 31. 12. 1994, s. 105.

(5) EFT nr. L 159 af 1. 7. 1993, s. 112.

(6) EFT nr. L 147 af 30. 6. 1995, s. 49.

BILAG I

»BILAG B

>TABELPOSITION>

BILAG II

»BILAG E

Koefficienter til omregning af de i artikel 3, stk. 1, litra b), omhandlede produkter til basisprodukter

>TABELPOSITION>